Mauro Icardi

**Mauro Emanuel Icardi Rivero** (lindur më 19 shkurt 1993) është një futbollist profesionist argjentinas i cili luan si sulmues për klubin Galatasaray.

## Karriera me klube
### Vitet e para
Icardi ka lindur në Rosario të Argjentinës, dhe familja e tij lëvizi në Spanjë që kur Icardi ishte 6 vjeç. Icardi filloi të luante futboll me Vecindario. Në Vecindario, Icardi shënoi rreth 500 gola në kategoritë e moshave të vogla. Në vitin 2008, Icardi nuk pranoi që të luante për Barcelonën dhe Real Madridin pas ofertave që kishte marrë nga Valencia, Sevilja, Espanyol, Arsenal dhe Liverpool. Barcelona fitoi garën për të blerë Icardin, dhe firmosën me të deri në vitin 2013.

### Barcelona
Icardi u bë pjesë e klubit katalans në fillim të sezonit 2007–08, dhe u vendos në skuadrën nën-17. Pas kësaj, ai kaloi te ekipi nën-19 dhe u huazua te klubi italian Sampdoria në janar 2011. Icardi më vonë tha që largimi nga Barcelona nuk ishte një vendim i keq.

### Sampdoria
Më 11 maj 2011, Sampdoria njoftoi se Icardi kishte firmosur me klubin në formën e huazimit deri në fund të sezonit. Pas gjashtë muajve të suksesshme me Sampdorian, Icardi numëronte 13 gola në 19 ndeshje me ekipin Primavera. Drejtuesit e Sampdorias shfrytëzuan mundësinë e blerjes, duke e blerë sulmuesin argjentinas për 400 mijë € në korrik 2011, me argjentinasin që firmosi për tre vite .

Më 12 maj 2012, Icardi bëri debutimin e tij zyrtar me ekipin e parë në një ndeshje kundër Juve Stabias, duke hyrë në minutën e 75të pasi zëvëndësoi uruguajian Bruno Fornaroli. Vetëm dhjetë minuta pasi kishte hyrë në fushe, Icardi shënoi golin e dytë të ndeshjes, duke i dhënë fitoren skuadrës së tij me rezultatin 2–1.

Më 26 shtator 2012, ai bëri debutimin e tij me Sampdorian në Serie A kundër Romës, duke u aktivizuar si zëvëndësues në minutën e 49të në vend të Marcelo Estigarribias. Me 12 nëntor, Icardi shënoi golin e tij të parë në elitë në derbin e fituar 3–1 kundër Genoas. Më 6 janar 2013, ai shënoi dy gola në fitoren 2–1 kundër kryesuesve të kampionatit Juventus në Juventus Stadium, duke i shkaktuar *Bardhezinjëve* humbjen e dytë në stadiumin e ri. Njëzetenjë ditë më vonë, Icardi shënoi plot katër gola në fitoren 6–0 kundër Pescarës, duke e zhvendosur këtë të fundit në vendin e fundit të renditjes. Në ndeshjen e javës së fundit të kampionatit, Icardi shënoi sërisht kundër Juventusit duke ndihmuar ekipin e tij të merrte një tjetër fitore kundër tyre. Gjithsej, argjentinasi shënoi 10 gola në 31 ndeshje në sezonin 2012–13.

### Internazionale
Në prill 2013, Icardi njoftoi se do të luante për Interin duke nisur nga sezoni i ardhshëm. Marrëveshjen më vonë e konfirmoi edhe vetë klubi i Sampdorias. Icardi zgjodhi fanellën me numrin 9. Ai shënoi golin e parë për Interin në ndeshjen parasezonale kundër Hamburgut e mbyllur në barazim 1–1; goli erdhi në minutën e 2të pas një asisti të Fredy Guarín.

#### Sezoni 2013–14
Icardi shënoi golin e parë zyrtar për klubin në ''Derby d'Italia* kundër Juventusit më 14 shtator, me Interin që mori një barazim 1–1 në San Siro. Icardi nuk ishte prezent gjatë pjesës së parë të sezonit për shkak të disa dëmtimeve.

Icardi u rikthye në aksion pas më shumë se katër muajsh më 15 shkurt 2014 në transfertën kundër Fiorentinës; ai u aktivizua si zëvëndësues në pjesën e dytë dhe shënoi golin vendimtar që i dha Interit fitoren 2–1. Më 5 prill, ai shënoi një dopietë në barazimin 2–2 kundër  Bolonjës. Një javë më pas, Icardi shënoi dy gola të tjerë në fitoren 4–0 kundër ish klubit të tij Sampdoria.

Më 10 maj, Icardi shënoi në suksesin 4–1 kundër Lazios në javën e 37të të kampionatit. Ai e festoi golin me kapitenin legjendar Javier Zanetti, i cili kishte njoftuar tërheqjen nga futbolli pas një karriere 22 vjeçare. Kjo ndeshje konfirmoi kualifikimin e Interit në Ligën e Evropës për sezonin e ardhshëm. Ai e mbylli sezonin e tij të parë me *Zikaltrit* me 23 ndeshje dhe 9 gola, duke regjistruar një mesatare një gol çdo 145 minuta.

Më 10 qershor 2014, Inter dhe Sampdoria arritën marrëveshjen për të ndaluar bashkrpronësinë e Icardit, i cili u bë 100% lojtari i *Zikaltërve*.

#### Sezoni 2014–15
thumb|majtas|210px|Icardi duke luajtur në një ndeshje në Ligën e Europës.

Icardi i nisi sezonin e ri më 20 gusht 2014 me një gol në fitoren 3–0 kundër Stjarnan në transfertë në ndeshjen e parë të fazës play-off të Ligës së Evropës; ky ishte edhe debutimi i tij në kompeticionet evropiane. Ai ishte protagonist edhe në ndeshjen e kthimit në San Siro, duke shënuar dy gola në pjesën e dytë pasi hyri si zëvëndësues. Interi u kualifikua në fazën e grupeve me rezultatin e përgjithshëm 9–0.

Icardi luajti 90 minuta të plota në barazimin pa gola ndaj Torinos në ndeshjen hapëse të kampionatit, kurse në javën e dytë shënoi një tregolësh në fitoren tenistike 7–0 kundër Sassuolos. Më 24 shtator, Icardi u dëmtua në ndeshjen kundër Atalantës. Pavarësisht kësaj, ai u rikthye në kohë për ndeshjen e rradhës në kampionat, ku Interi pësoi një humbje të befasishme 4–1 në shtëpi kundër Cagliarit.

Më 2 tetor, Icardi shënoi një nga golat e fitores 2–0 kundër azerëve të Qarabağ FK në fazën e grupeve të Ligës së Evropës. Në ndeshjet e javës së 8të dhe të 9të në kampionat, ai ishte protagonisti kryesor, duke shënuar në të dy ndeshjet nga një penallti në minutat e fundit, me Interin që regjistroi fitore minimale respektivisht kundër Cesenës dhe Sampdorias.

Më 9 nëntor, pas barazimit 2–2 kundër Hellas Veronës, ku Icardi shënoi të dy golat e ekipit, klubi njoftoi shkarkimin e trajnerit Walter Mazzarri, i cili u zëvëndësua nga i rikthyeri Roberto Mancini. Mancini debutoi në *Derby della Madonnina'' kundër rivalit historik Milan, ku Icardi humbi disa mundësi për të shënuar, me ndeshjen që u mbyll në barazim 1–1.

Icardi e nisi vitin 2015 me një gol në derbi kundër Juventusit, me Interin që arriti të merrte një barazim; ai shënoi në minutën e 64të pas një vertikalizimi të Fredy Guarín. Pavarësisht golit, Icardi u përfshi në një polemikë gjatë pjesës së dytë; ai refuzoi t'i pasonte topin shokut të skuadrës, Pablo Osvaldo, i cili ishte në një pozicion të favorshëm për të shënuar, gjatë një kundërsulmi. Kjo bëri që Osvaldo të niste një grindje me argjentinasin, me të dy që u ndanë nga shokët e ekipit. Katër ditë më pas, ai shënoi një nga tre golat e fitores në shtëpi kundër Genoas.

Pas kësaj fitoreje, Inter do të përballej me disa rezultate negative, pêrfshirë eliminimin nga kupa nga Napoli si dhe humbjet në kampionat kundër Torinos dhe Sassuolos; në ndeshjen kundër këtyre të fundit, Icardi, i cili kishte shënuar golin e vetëm të ekipit në Stadiumin Mapei, u përfshi në një konflikt me tifozët zikaltër sëbashku me Fredy Guarín; pas përfundimit të ndeshjes, të dy shkuan te sektori i tifozëve për të dhuruar fanellat, por tifozët i hodhën mbrapsht dhe nisën ofendimet në kor. Në ndeshjen e rradhës në kampionat, argjentinasi riktheu Interin te fitorja me një dygolësh kundër Palermos; ai nuk festoi në të dyja rastet, duke cituar vështirësitë për arritjen e një kontrate të re si arsyjen e mosfestimit.

Inter vazhdoi me rezultatet negative përgjatë sezonit; në mars, ata u eliminuan në çerek-finale të Ligës së Evropës nga VfL Wolfsburg, me Icardin që regjistroi katër gola në dhjetë ndeshje. Më 11 prill, ai shënoi në transfertë kundër Hellas Veronës, duke i dhënë Interit fitoren e parë pas gjashtë ndeshjesh. Në ndeshjen e fundit të kampionatit, Icardi shënoi dy gola me Interin që fitoi 4–3 kundër Empolit. Ai e mbylli kampionatin me 22 gola të shënuar, po aq sa Luca Toni i Hellas Veronës, por ai u shpall fituesi i *Capocannonieres* pasi kishte më shumë asiste dhe më pak minuta të luajtura. Pavarësisht golave të Icardit, Interi e mbylli sezonin në një vend zhgënjyes të 8të, duke mos u kualifikuar në kompeticionet evropiane. Megjithatë, Icardi arriti të firmoste një kontratë të re katër-vjeçare me pagë 4 milion € në sezon.

### Galatasaray
Më 8 shtator 2022, Icardi u huazua për një sezon në Turqi te Galatasaray.

## Karriera ndërkombëtare
Në gusht 2012, Icardi bëri debutimin e tij për kombëtaren nën-20 në një ndeshje kundër Gjermanisë nën-21.

Në shkurt 2013, Icardi shprehu dëshirën e tij për të luajtur me kombëtaren e parë argjentinase, duke deklaruar: "Unë ndihem argjentinas dhe gjithmon kam ëndëruar që të marr fanellën e kombëtares".

Në tetor 2013, ai u thirr nga trajneri Alejandro Sabella për dy ndeshjet kualifikuese të Kupës së Botës 2014 kundër Perusë dhe Uruguajit; ai debutoi zyrtarisht në humbjen 2–3 kundër Uruguajit.

## Jeta personale
Icardi është i lidhur me modelen argjentinase Wanda Nara, ish gruan e ish shokut të tij te Sampdoria Maxi López. Gjatë ndeshjes Sampdoria–Inter më 12 prill, tifozët e quajtën "Wanda derby", me López i cili refuzoi t'i japë dorën Icardit; megjithatë, ai humbi një penallti kurse Icardi shënoi dy gola duke ndihmuar skuadrën e tij të fitojë ndeshjen 4–0. Më 27 maj 2014, Icardi sëbashku me Wanda Nara-n u martuan në Argjentinë. Më 19 janar 2015, ai u bë baba për herë të parë pasi Nana solli në jetë fëmijën e tyre të parë, një vajzë me emrin Francesca. Ai e "festoi" lindjes e vajzës së tij duke bërë një tatuazh të madhë me emrin e saj në gjoks.

## Statistikat 
### Klubet
### Kombëtarja
*Redaktuar më 7 janar 2015* 

## Referime 
## Lidhje të jashtme 
* Profili i lojtarit tek inter.it
* Profili i Mauro Icardi tek Topforward
* Profili i Mauro Icardi tek ZeroZero
* Mauro Icardi  – Rekordi në kompeticionet e FIFA-s
* Mauro Icardi – Rekordi në kompeticionet e UEFA-s
* Uebfaqja zyrtare e lojtarit